Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 400/06)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Bračko maslinovo ulje”

ES Nr. PDO-HR-02599 — 2020. gada 18. martā.

ACVN (X) AĢIN ( )

1. Nosaukums

“Bračko maslinovo ulje”

2. Dalībvalsts vai trešā valsts

Horvātija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļa un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

Tirgū laistajai olīveļļai “Bračko maslinovo ulje” jābūt šādām fizikālķīmiskām un organoleptiskām īpašībām:

— brīvās taukskābes: ≤ 0,6 %,

— peroksīda skaitlis: ≤ 15 mekv. O2/kg,

— K270 ≤ 0,22,

— kopējais fenolu saturs: 300 mg/kg eļļas,

— svaigu olīvu, lapu/zāles aromāts (augļainuma mediāna: ≥ 3),

— veselīgu un svaigu olīvu garša, un rūgtenuma un sīvuma intensitāte ir šāda: rūgtenuma mediāna: ≥ 3; sīvuma mediāna: ≥ 3,

— produktam “Bračko maslinovo ulje” nedrīkst būt organoleptiski trūkumi; pozitīvo organoleptisko īpašību mediānu summai jābūt ≥ 10.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Produktu “Bračko maslinovo ulje” ražo no vietējās šķirnes “Oblica” olīvām, kurām jāveido vismaz 80 % produkta satura. Var izmantot arī citas šķirnes, taču to daudzums produktā “Bračko maslinovo ulje” nedrīkst pārsniegt 20 %. Visām olīvām, ko izmanto produkta “Bračko maslinovo ulje” ražošanai, jābūt iegūtām reģistrētās olīvu audzēs, kuras atrodas vienotā dokumenta 4. punktā norādītajā ražošanas apgabalā.

Šķirnes “Oblica” olīvas pieder pie tādu olīvu grupas, kurām raksturīgas jauktas īpašības. Eļļas daudzums augļos ir no 17 % līdz 22 %.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem produkta “Bračko maslinovo ulje” ražošanas posmiem, proti,

1) olīvu audzēšanai;

2) olīvu ražas novākšanai un transportēšanai;

3) olīvu pārstrādei eļļā;

4) eļļas glabāšanai,

jānotiek 4. punktā minētajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktu “Bračko maslinovo ulje” laiž tirgū no tāda materiāla izgatavotā iepakojumā, kas ir inerts pret eļļu: traukos, kas izgatavoti no tumša stikla, tumšas plastmasas, metāla vai keramikas un izklāti ar pārtikas kontaktmateriālu, kā noteikts piemērojamajos tiesību aktos. Ražotāji var brīvi izvēlēties tādu pudeļu pildīšanas iekārtu, ko tie, pamatojoties uz savu profesionālo vērtējumu, uzskata par labāko.

Olīveļļa “Bračko maslinovo ulje” ir jutīga pret ārēju ietekmi (gaismu, temperatūru un gaisu), tāpēc jāizvairās no jebkādiem faktoriem, kas varētu negatīvi ietekmēt tās īpašības pirms iepakošanas.

3.6. Ar reģistrēto nosaukumu apzīmētā produkta marķēšanas īpašie noteikumi

Kad produkts “Bračko maslinovo ulje” jebkāda veida iepakojumā tiek laists tirgū, nosaukuma “Bračko maslinovo ulje” burtu lielumam, veidam un krāsai ir jāizceļas vairāk nekā jebkuram citam uzrakstam uz iepakojuma. Ražotāja nosaukuma burtu lielums nedrīkst pārsniegt 70 % no produkta nosaukuma burtu lieluma.

4. Ģeogrāfiskā apgabala īsa definīcija

Produktu “Bračko maslinovo ulje” drīkst ražot tikai Bračas [Brač] salā. Administratīvi Bračas sala pieder pie Splitas-Dalmācijas županijas [Splitsko Dalmatinska županija], un tajā ietilpst Supetaras [Supetar] pilsēta, kā arī pašvaldību Postira, Pučišća, Selca, Bol, Nerežišća, Milna un Sutivan teritorija. No kontinentālās daļas to atdala Bračas kanāls ziemeļos, no Šoltas [Šolta] salas — Splitas kalnu pāreja rietumos un no Hvaras [Hvar] salas — Hvaras kanāls dienvidos.

5. Saikne ar ģeogrāfisko apgabalu

Produkta “Bračko maslinovo ulje” specifiskās ķīmiskās un organoleptiskās īpašības ietekmē vairāki faktori, piemēram, ģeoloģiskie un klimatiskie apstākļi Bračā, kas ir augstākā sala Adrijas jūrā, tas, ka dominējošā šķirne ir vietējā šķirne “Oblica”, kura labi aug noteiktajā ražošanas apgabalā, un Bračas salas olīvu audzētāju prasme audzēt olīvkokus un pārstrādāt to augļus olīveļļā.

Brača ir augstākā sala (778 m) Adrijas jūrā, un tās kopējā platība ir 395 km2. Salā ir trīs dažādi ģeomorfoloģiskie apgabali: zemāka piekrastes josla (augstumā līdz 170 m), centrālā plakankalne (augstumā līdz 400 m) un augstāk izvietots kalnains apgabals. Saskaņā ar Kepena [Köppen] klimata klasifikāciju Bračas piekrastes joslā valda “Csa” tipa klimats, kam raksturīgas sausas, karstas vasaras un īsas, maigas ziemas un ko dēvē arī par olīvu audzēšanas klimatu. Vidējā temperatūra janvārī un februārī ir 8–8,4 °C, bet jūlijā un augustā — 25,4–25,7 °C. Brača atrodas Adrijas jūras saulainākajā daļā, kurā ir aptuveni 2 600 saules stundu gadā. Tas veicina olīvu audzēšanu, jo olīvām vajag daudz saules gaismas, jo īpaši periodā, kad tās nogatavojas un kad augļos uzkrājas eļļa. Vidējais nokrišņu daudzums no jūlija līdz septembrim ir šāds: jūlijā — 18,7 mm, augustā — 30,4 mm un septembrī — 81,2 mm, kas palielina kopējo fenola savienojumu īpatsvaru, jo augļu nogatavošanās laikā olīvkoki nesaņem daudz ūdens. Šie Bračas salai raksturīgie klimatiskie faktori — galvenokārt augstā temperatūra, UV starojums un nelielais nokrišņu daudzums — rada vides izraisītu stresu, kas olīvkokos veicina sekundāro metabolismu un nosaka olīveļļas “Bračko maslinovo ulje” specifiskās ķīmiskās un organoleptiskās īpašības, kuras aprakstītas 3.2. punktā.

Lai iegūtu pēc iespējas vairāk apstrādāšanai piemērotas zemes, vietējie iedzīvotāji apstrādāja dabiskos zemesgabalus, tos attīrot, rokot un mēslojot. Galvenā metode, ko cilvēki izmantojuši zemes veidošanai, lai radītu jaunus audzēšanas apgabalus, tradicionāli ir bijusi terašu ierīkošana. Ierokoties zemē un veidojot terases, ir samazināts ražošanas apgabals, bet saglabāta auglīgā augsne un nodrošināta iespēja apstrādāt zemi. Šādā veidā apstrādāta augsne ir vislabāk piemērota olīvu audzēšanai, un Bračas salas olīvu audzes atrodas terasēs.

Olīvkoki Bračas salā ir auguši vairāk nekā 2 000 gadu. Tā kā olīvas vēsturiski ir bijušas Bračas salas svarīgākais kultūraugs, salas nosaukums ir kļuvis par to nosaukuma sinonīmu, un salas svarīgākā olīvu šķirne “Oblica” Pasaules olīvu šķirņu katalogā tiek dēvēta par “Bračka” [Bračas olīva]. Bračas iedzīvotāji ir pielāgojuši savu vidi olīvu audzēšanas vajadzībām un kā labāko šķirni izraudzījušies šķirni “Oblica”. Šo šķirni stādot un uzpotējot savvaļas olīvkokiem, tā ir kļuvusi par salas dominējošo šķirni, no kuras iegūst vairāk nekā 80 % olīvu, ko izmanto produkta “Bračko maslinovo ulje” ražošanā.

Šķirne “Oblica” Bračas salā ir izraudzīta par dominējošo šķirni, ņemot vērā tās labvēlīgo reakciju uz vides izraisītu stresu (augstu temperatūru un ūdens trūkumu), tieši tāpēc, ka šādos apstākļos šķirnes “Oblica” augļu gatavošanās laikā tajos palielinās kopējo fenola savienojumu īpatsvars, kas nosaka produkta “Bračko maslinovo ulje” tipiskās organoleptiskās īpašības.

Produkta “Bračko maslinovo ulje” atšķirīgā iezīme ir tā augstā kvalitāte. Olīveļļas “Bračko maslinovo ulje” fizikālķīmiskās un organoleptiskās analīzes liecina, ka tā ir neapstrādāta augstākā labuma olīveļļa ar zemu brīvo taukskābju īpatsvaru (≤ 0,6 %) un zemu peroksīda skaitli, svaigu olīvu un lapu/zāles aromātu ar augļainuma mediānu ≥ 3 un līdzsvarotu rūgtenumu un sīvumu ar šādām vērtībām: rūgtenuma mediāna ≥ 3, sīvuma mediāna ≥ 3. Produktam “Bračko maslinovo ulje” nav organoleptisku trūkumu; pozitīvo organoleptisko īpašību mediānu summa ir 10 vai lielāka.

Minētās “Bračko maslinovo ulje” organoleptiskās īpašības veido lielais daudzums fenola savienojumu, kas ir dabiski antioksidanti, kuri ietekmē olīveļļas kvalitāti un tās oksidācijas noturību. Fenola savienojumu īpatsvars un sastāvs ir atkarīgs no agronomiskiem, klimatiskiem, augsnes un tehnoloģiskiem faktoriem, piemēram, olīvu šķirnes, klimatiskajiem apstākļiem, augļu gatavības pakāpes un ražošanas procesa. Kopējais fenola savienojumu daudzums produktā “Bračko maslinovo ulje” pārsniedz 300 mg/kg eļļas.

Svarīgākie cilvēkfaktori, kas ietekmē produkta “Bračko maslinovo ulje” specifiku, ir ražas novākšanas laika izvēle, veids, kādā olīvas tiek transportētas un pārstrādātas eļļā, un glabāšanas apstākļi. Ražas novākšana Bračā sākas septembra beigās vai oktobra sākumā, kad olīvu augļi vēl ir tikai iekrāsojušies tumšākās nokrāsās, bet joprojām ir stingri un tāpēc labāk piemēroti transportēšanai uz eļļas spiestuvi. Olīvu ražas novākšana šajā gatavības posmā ievērojami samazina eļļas ražu, bet garantē produkta “Bračko maslinovo ulje” augsto kvalitāti. Īsais laikposms starp ražas novākšanu un pārstrādi, saudzīga transportēšana un īpašais olīvu pārstrādes process, kurā olīvu pastas temperatūrai jābūt zemākai par 27 °C, pozitīvi ietekmē produkta “Bračko maslinovo ulje” specifiskās ķīmiskās un organoleptiskās īpašības. Labās glabāšanas prakses dēļ eļļa minētās īpašības saglabā līdz tās pārdošanai un patērēšanai. Pētījumi ir parādījuši, ka šāda pieeja eļļas ražošanai nodrošina produktam “Bračko maslinovo ulje” tā atšķirīgās iezīmes, piemēram, zemu brīvo taukskābju vērtību un zemu peroksīda skaitli, augstu kopējo fenola savienojumu vērtību, līdzsvarotu rūgtenumu un sīvumu un izteiktu augļainumu.

Produkta “Bračko maslinovo ulje” reputāciju, ko atspoguļo neskaitāmie apbalvojumi, kurus tas saņēmis un turpina saņemt par kvalitāti, izskaidro tā nepārtrauktā ražošana kopš 16. gadsimta un pastāvīga to lauksaimniecības paņēmienu un tehnoloģijas uzlabošana, ko izmanto olīvu pārstrādei eļļā.

Visbeidzot, noteicošā ietekme uz produkta “Bračko maslinovo ulje” specifiskajām fizikālķīmiskajām un organoleptiskajām īpašībām ir mijiedarbībai starp iepriekš minētajām ģeogrāfiskā apgabala īpašajām iezīmēm un no tām izrietošajiem cilvēkfaktoriem, ģenētiskajām īpašībām un dominējošās olīvu šķirnes “Oblica” pielāgošanu vides apstākļiem.

Atsauce uz specifikācijas publikāciju

(šīs regulas 6. panta 1. punkta otrā daļa)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/SPECIFIKACIJA_BRACKO_MASLINOVO_ULJE.pdf

(1) OV L 343, 14.12.2012., 1. lpp.